NW-man met pangas doodgekapArgieffoto Die Noordwes-polisie ondersoek ŉ saak van moord nadat ŉ man naby Rustenburg deur ŉ groep mense met pangas doodgekap is. Brig. Sabata Mokgwabone, woordvoerder van die polisie, het gesê die voorval het Donderdagmiddag in Marikana gebeur. Die groep het die man glo met skerp voorwerpe en pangas aangeval. Hy is op die toneel dood. “Die motief vir die aanval is nog nie bekend nie en word ondersoek. Niemand is in hegtenis geneem nie,” het Mokgwabone gesê. Supra Mahumapelo, Noordwes-premier, het die voorval veroordeel en dit as ŉ “hartelose, opsetlike en sinnelose aanval” beskryf. “Dít was opportunistiese kriminele optrede en ons doen ŉ beroep op die polisie om geen steen onaangeroer te laat in hul ondersoek nie,” het Mahumapelo gesê. Hy het ŉ beroep op die inwoners van Marikana gedoen om die polisie van inligting te voorsien wat tot die inhegtenisneming van die skuldiges sal lei. “Moordenaars het geen plek in ons samelewing nie. Hulle moet aangekeer word sodat hulle die volle mag van die gereg in die gesig kan staar.”